Raaiseldood van 2 in brandende motor ondersoekDie uitgebrande motor. Foto: SAPD ŉ Polisieondersoek is van stapel gestuur nadat twee liggame Dinsdagoggend in ŉ brandende motor langs die R103 naby Heidelberg in Gauteng aangetref is. Kapt. Madeleine von Wielligh, woordvoerder van die polisie, het aan Maroela Media gesê ŉ lid van die publiek het omstreeks 05:45 ŉ brandende motor wat langs die pad staan by die polisie aangemeld. Min inligting is egter nog in dié stadium bekend. “Daar is twee liggame in die sitplekke van die motor aangetref, maar die liggame is so onherkenbaar verbrand dat dit nie in dié stadium moontlik is om die geslag of ouderdom van die oorledenes te bepaal nie. Die nommerplaat en kleur van die motor kan nie ook nie in dié stadium met sekerheid vasgestel word nie,” het Von Wielligh gesê. Sy het gesê hoewel die polisie vermoed dat die motor aan die brand gesteek is, sal ŉ deeglike ondersoek eers gedoen moet word om die presiese omstandighede vas te stel. Die oorsaak van dood van die mense in die motor kan ook nie onmiddellik bevestig word nie.